Ivanoe Bonomi
Store norske leksikon,Historie,Verdens historie og samtidshistorie,Europa,Italias historie
Ivanoe Bonomi var en italiensk redaktør og politiker. Han var statsminister for en koalisjonsregjering fra 1921 til 1922, og statsminister i to regjeringer fra 1944 til 1945.
Bonomi var redaktør av sosialistavisen Avanti! fra 1898 til 1903. I 1909 ble han valgt til deputertkammeret, der han tilhørte den moderate fløyen i det italienske sosialistpartiet, Partito Socialista Italiano. På grunn av sin holdning til krigen mot Tyrkia ble han ekskludert fra partiet i 1912.Bonomi støttet også Italias deltagelse i første verdenskrig. I 1917 og fra 1920 til 1921 var han medlem av regjeringene til henholdsvis Francesco Saverio Nitti og Giovanni Giolitti. I juni 1921 ble Bonomi statsminister for en koalisjonsregjering, men han var ikke i stand til å kontrollere det turbulente politiske miljøet og den fascistiske bevegelsens fremvekst, og måtte gå av i februar 1922. Etter at fascistene hadde overtatt makten høsten 1922, trakk Bonomi seg tilbake fra det politiske liv. Han trådte frem igjen i 1942, i motstandsbevegelsen mot tyskerne under andre verdenskrig. Fra juni 1944 til juni 1945 var han leder for to provisoriske regjeringer i tiden etter Benito Mussolinis fall fra makten, og fra 1948 var han president i senatet. Les mer i Store norske leksikon marsjen mot Roma fascismen i Italia sosialistiske partier første verdenskrig andre verdenskrig Italias politiske system Italias historie